छत्तीसगढ़ में सामने आये Coronavirus के 887 नये मामले, 6 मरीजों की मौत
छत्तीसगढ़ में पिछले 24 घंटों के दौरान 887 और लोगों में कोरोना वायरस संक्रमण की पुष्टि हुई है। राज्य में इस वायरस से संक्रमित हुए लोगों की संख्या 3,19,717 हो गई है।
रायपुर: छत्तीसगढ़ में पिछले 24 घंटों के दौरान 887 और लोगों में कोरोना वायरस संक्रमण की पुष्टि हुई है। राज्य में इस वायरस से संक्रमित हुए लोगों की संख्या 3,19,717 हो गई है। राज्य में बुधवार को 22 लोगों को संक्रमण मुक्त होने के बाद अस्पतालों से छुट्टी दी गई है, जबकि 189 लोगों ने घरों में पृथक-वास पूर्ण किया है। राज्य में इस अवधि में छह मरीजों की मौत हुई है। छत्तीसगढ़ में पिछले दो माह के दौरान यह पहली बार है जब एक ही दिन में बड़ी संख्या में कोरोना वायरस संक्रमण के मामले आए हैं। राज्य के स्वास्थ्य विभाग के अधिकारियों ने बुधवार को बताया कि आज संक्रमण के जो 887 मामले आए उनमें रायपुर जिले से 287, दुर्ग से 243, राजनांदगांव से 46, बालोद से 10, बेमेतरा से 20, कबीरधाम से चार, धमतरी से 17 है।अधिकारियों ने बताया कि इलके अलावा बलौदाबाजार से 17, महासमुंद से 21, गरियाबंद से आठ, बिलासपुर से 58, रायगढ़ से 18, कोरबा से तीन, जांजगीर—चांपा से 16, मुंगेली से दो, सरगुजा से 36, कोरिया से 25, सूरजपुर से 10, बलरामपुर से तीन, जशपुर से 20, बस्तर से नौ, कोंडागांव से दो, दंतेवाड़ा से दो, कांकेर से छह, नारायणपुर से दो, बीजापुर से एक और अन्य राज्य से एक है।अधिकारियों ने बताया कि छत्तीसगढ़ में अब तक 3,19,717 लोगों के संक्रमित होने की पुष्टि हुई है। उनमें 3,10,503 इलाज के बाद संक्रमण मुक्त हुए हैं। फिलहाल राज्य में 5299 मरीज उपचाराधीन हैं। राज्य में इस वायरस से अबतक 3915 लोगों की मौत हुई है। राज्य के रायपुर जिले में सबसे अधिक 57,937 लोगों में कोरोना वायरस संक्रमण की पुष्टि की गई है। जिले में कोरोना वायरस संक्रमित 821 लोगों की मौत हुई है।वहीं, भारत में कोविड-19 के एक दिन में 28,903 नए मामले सामने आने के बाद देश में कोरोना वायरस से संक्रमित लोगों की कुल संख्या बढ़कर 1,14,38,734 हो गई। इस साल एक दिन में सामने आए यह सर्वाधिक मामले हैं। आंकड़ों के अनुसार, इससे पहले 13 दिसम्बर को 24 घंटे में वायरस के 30,254 नए मामले सामने आए थे। केन्द्रीय स्वास्थ्य मंत्रालय की ओर से बुधवार को सुबह आठ बजे जारी किए गए आंकड़ों के अनुसार, देश में वायरस से 188 और लोगों की मौत के बाद मृतक संख्या बढ़कर 1,59,044 हो गई। आंकड़ों के अनुसार, देश में लगातार सातवें दिन वायरस के नए मामलों में बढ़ोतरी दर्ज की गई और उसके साथ ही उपचाराधीन मरीजों की संख्या भी बढ़कर 2,34,406 हो गई ,जो कुल मामलों का 2.05 प्रतिशत है। देश में कुल 1,10,45,284 लोग संक्रमण मुक्त हो चुके हैं। हालांकि मरीजों के ठीक होने की राष्ट्रीय दर में गिरावट आई है और वह अब 96.56 प्रतिशत है। वहीं, कोविड-19 से मृत्यु दर 1.39 प्रतिशत है। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख से अधिक हो गई थी।